ଟାକୋଟସୁବୋ କାର୍ଡିଓମାୟୋପାଥି, ଯାହା ଷ୍ଟ୍ରେସ୍ କାର୍ଡିଓମାଇଓପାଥି ଭାବରେ ମଧ୍ୟ ଜଣାଶୁଣା, ଏକ ପ୍ରକାର କାର୍ଡ଼ିଓମାୟୋପାଥି ଯେଉଁଥିରେ କୌଣସି ଅବରୋଧ ନ ଥାଇ ହୃତ୍‌ପିଣ୍ଡର କିଛି ମାଂସପେଶୀ ଅଂଶ ହଠାତ୍ ଦୁର୍ବଳ ହୋଇଯାଏ । ଏହାର ଲକ୍ଷଣ ମଧ୍ୟରେ ଛାତି ଯନ୍ତ୍ରଣା, ଅନିଶ୍ୱାସ ଏବଂ କ୍ଷଣିକ ଚେତନାଶୂନ୍ୟତା ହୋଇପାରେ । ରୋଗ ଜଟିଳତା ହେଲେ ହୃଦ୍‌ପାତ, ଅନିୟମିତ ହୃତ୍ ସ୍ପନ୍ଦନ, ଷ୍ଟ୍ରୋକ୍ ଏବଂ ହଠାତ୍ ହୃଦ୍‌ରୋଧ ହୋଇପାରେ । ଏହା ସାଧାରଣତଃ ଶାରୀରିକ କିମ୍ବା ଭାବନାତ୍ମକ କାରଣରୁ ଗୁରୁତ୍ୱପୂର୍ଣ୍ଣ ଚାପର ଫଳାଫଳ ଭାବରେ ଘଟିଥାଏ । ଏଥିରେ ପ୍ରିୟଜନଙ୍କ ମୃତ୍ୟୁ, ଛାଡପତ୍ର, ସର୍ବସାଧାରଣରେ କହିବା, ଆକ୍ରମଣ, କେମୋଥେରାପି, ଫିଓକ୍ରୋମୋସାଇଟୋମା ଏବଂ ବାନ୍ତି ଅନ୍ତର୍ଭୁକ୍ତ ହୋଇପାରେ । ଏହି ପ୍ରଣାଳୀରେ ଆଡ୍ରେନାଲିନ୍ ଏବଂ ନରଏପିନେଫ୍ରିନ ସମେତ କ୍ୟାଟେକୋଲାମାଇନ୍ ସ୍ତର ବୃଦ୍ଧି ପାଇଥାଏ ବୋଲି ବିଶ୍ୱାସ କରାଯାଏ, ଯାହା ହୃଦୟକୁ ରକ୍ତ ପ୍ରବାହକୁ ହ୍ରାସ କରିଥାଏ। ହୃତ୍‌ପିଣ୍ଡ କାଥେଟେରାଇଜେସନ କରି ଅନ୍ୟ କୌଣସି ଅସୁବିଧା ନ ଦେଖିଲେ ଏହି ରୋଗ ନିର୍ଣ୍ଣୟ କରାଯାଏ । ମାୟୋକାର୍ଡିଆଲ୍ ଇନଫାର୍କସନ   ସହିତ ଏହାର ଇସିଜି ଚିତ୍ର ସମାନ ହୋଇପାରେ । ଟ୍ରପୋନିନ୍ ସ୍ତର ସାମାନ୍ୟ ଅଧିକ ହୋଇପାରେ । ପ୍ରାରମ୍ଭିକ ପରିଚାଳନାରେ ସହାୟକ ଯତ୍ନ ଆବଶ୍ୟକ ହୁଏ । ଚିକିତ୍ସା କଲେ ମଧ୍ୟ ପୁନରାବୃତ୍ତି ରୋକାଯାଇପାରିବ ବୋଲି କୌଣସି ପ୍ରମାଣ ନାହିଁ । ହୃତ୍‌ପିଣ୍ଡ ସାଧାରଣତଃ କିଛି ଦିନ ବା ସପ୍ତାହ ମଧ୍ୟରେ ସ୍ୱାଭାବିକ ଅବସ୍ଥାକୁ ଫେରିଥାଏ, କିନ୍ତୁ ପ୍ରାରମ୍ଭିକ ଅବସ୍ଥାରେ ପ୍ରାୟ ୪% ଲୋକ ମୃତ୍ୟୁ ବରଣ କରନ୍ତି ଏବଂ ୧୨% କ୍ଷେତ୍ରରେ ପୁନରାବୃତ୍ତି ହେବାର ଆଶଙ୍କା ଥାଏ । ଭାବନାତ୍ମକ ଚାପ ଅପେକ୍ଷା ଶାରୀରିକ ଅସୁସ୍ଥତା ହେତୁ ଫଳାଫଳ ଖରାପ ହେବା ସମ୍ଭାବନା ଅଧିକ ରହେ । ଟାକୋଟସୁବୋ କାର୍ଡିଓମାୟୋପାଥି ବିଶ୍ୱବ୍ୟାପୀ ଦେଖାଯାଏ  ଋତୁବନ୍ଦ ପରେ ମହିଳାମାନଙ୍କଠାରେ ଏହା ଅଧିକ ଦେଖାଯାଏ । ପ୍ରାରମ୍ଭରୁ ହୃଦଘାତ ବୋଲି ଭାବନା ଯୋଗୁ ପ୍ରାୟ ୨ରୁ ୭% କ୍ଷେତ୍ରରେ ଏହା ଦାୟୀ ବୋଲି ଚିନ୍ତା କରାଯାଏ । ଏହା ପ୍ରଥମେ ୧୯୯୦ ମସିହାରେ ଜାପାନର  'ସାଟୋ' ଙ୍କଦ୍ୱାରା ବର୍ଣ୍ଣନା କରାଯାଇଥିଲା । ଏହି ନାମ ଜାପାନୀ ଶବ୍ଦ ଟାକୋଟସୁବୋରୁ ଆସିଛି ଯାହାର ଅର୍ଥ ହେଉଛି  "ଅକ୍ଟୋପସ ଟ୍ରାପ୍" , ଯେହେତୁ ଏହି ରୋଗ ହେଲେ ହୃତ୍‌ପିଣ୍ଡ ଏକ ଅକ୍ଟୋପସ ଜାଲ ଭଳି ଆକାର ଗ୍ରହଣ କରିଥାଏ । ଏହାକୁ ସାଧାରଣ ଭାବରେ  "ଭଙ୍ଗା ହୃତ୍ ‌ପିଣ୍ଡ ସିଣ୍ଡ୍ରୋମ "  " "  କୁହାଯାଏ ।